text: Ajuntament de Mollet: El CIM proposa un seguit de mesures per potenciar el reciclatge i la gestió dels residus a Mollet
  Després de la trobada prèvia amb l'alcalde de Mollet del Vallès, Josep Monràs, i el regidor d'Educació, Raúl Broto, el passat mes de desembre per traslladar-los la proposta a treballar, l'alumnat ha treballat als seus centres educatius i amb les seves famílies sobre tot el que està relacionat amb la gestió dels residus a Mollet i als centres escolars.
  Al mes de febrer van començar el treball de camp, que va consistir en assistir a diferents xerrades i tallers relacionats amb els residus i, especialment, amb la seva prevenció i separació correcte dels mateixos.
  Aquestes activitats els van ajudar a treballar i intercanviar idees sobre les 3 R (reduir, reutilitzar i reciclar), promovent bones pràctiques en el dia a dia que els ha ajudat a ser consumidors més responsables i sostenibles, com per exemple a l'hora d'anar a comprar o cuinant a casa.
  Els 27 regidors i regidores també han donat a conèixer una enquesta que van realitzar segons la qual més del 80% de l'alumnat que la va contestar tenia clar on separar materials d'ús diari de l'escola, o on i què caldria fer amb aliments restants del menjador.
  Després de debatre entre totes les escoles més de 80 iniciatives, el CIM ha proposat al Ple, entre d'altres:
  Crear un racó del reciclatge en el qual es podria facilitar la separació dels residus.
  Fer diferents tallers i activitats sobre la gestió dels residus, a les escoles o centres cívics del municipi, adreçades a infants, joves, famílies o ciutadania en general; per tal d'educar i conscienciar més.
  Proposar sortides a espais verds de la ciutat, Gallecs i Pinetons, un cop al trimestre, a nivell de curs i/o escola amb l'objectiu de recollir residus, netejant entorn naturals locals. Aquesta acció, es valora que ajudaria a la conscienciació de la quantitat de residus.
  Revisar on estan ubicades les papereres del municipi, per garantir l'accessibilitat de tots els ciutadans i ciutadanes independentment de la seva diversitat funcional.
  Continuar reforçant la mobilitat sostenible com per exemple l'ús de bicicletes, patinets elèctrics, i/o transport públic.
  Fer la festa del reciclatge, en que totes les escoles poguessin participar activament amb tallers i activitats sostenibles, destinades a tots els públics.
  El regidor d'Educació, Raúl Broto, ha donat la benvinguda als joves regidors i regidores i els ha recordat que "el CIM és un projecte que apropa la democràcia a l'alumnat així com els permet conèixer més a prop tant Mollet com l'Ajuntament".
  L'alcalde Mollet del Vallès, Josep Monràs, per la seva part, ha agraït a l'alumnat "el vostre compromís i la vostra implicació. Mirarem de portar les vostres propostes a terme per tenir una ciutat més neta i més endreçada".
  A marge de l'encàrrec concret d'enguany, els 27 regidors i regidores han destacat durant el Ple l'existència d'una iniciativa com el CIM ja que, segons han argumentat, els dona l'oportunitat de participar en el dia a dia de la seva ciutat i que les seves opinions i punts de vista siguin escoltats, aprendre com és un ajuntament, com funciona i què vol dir tenir un càrrec polític amb la responsabilitat i el compromís que implica o saber com funciona un procés electoral.